Mette Frederiksen (S), 2025-10-09:
Tak for en god debat så langt.
Allerførst et par ord om de positive nyheder, vi har fået fra Mellemøsten i dag.
Jeg glæder mig over, at fred nu endelig synes at være en reel mulighed med en øjeblikkelig våbenhvile, frigivelse af gidslerne, som efter 2 år i Hamas' tunneler nu endelig kan vende hjem til deres familier, og over adgangen til nødhjælp til de mennesker i Gaza, der har så hårdt brug for den.
Tak til hr. Sjúrður Skaale for endnu en gang at holde en fremragende tale.
Selv om den aftale, der er blevet forhandlet om, indtil videre kun indeholder ord, tror vi og håber på det, og vi vil blive ved med at holde parterne fast på at gennemføre aftalen og arbejde for, at det lykkes, så der nu endelig kan blive taget de første vigtige skridt mod en fred, der forhåbentlig kan blive varig.
På en dag med så historiske nyheder, hvor nerverne også har været lidt på højkant – der har både været fodboldkamp mod Belarus, og jeg tror faktisk også, der har været finale i »Gift ved første blik« – kan man også konstatere, at der bare er nogle ting, der aldrig rigtig forandrer sig, i hvert fald ikke her i Folketingssalen.
For igen har vi oplevet en blå opposition, der er ved at snuble over hinanden for at fortælle, hvor meget der er galt i Danmark.
Men når man så samtidig prøver at sætte sig ind i, hvad den blå opposition rent faktisk gerne vil, og hvad man gerne vil gøre ved det, kommer fornyelsen traditionen tro lidt til kort.
Man afholder et stort konvent, pomp og pragt, der lanceres en 50-punktsplan for de første 100 dage under en blå regering uden med et eneste ord at adressere nogen af de udfordringer, der fylder hos danskerne lige nu.
Der er ikke et ord om fødevarepriser, ikke et ord om Ukraine og nærmest ikke et ord om klima, ud over at man vistnok gerne vil have atomkraft i Danmark.
Til gengæld er man så fuldstændig enige om skattelettelser til dem, som i forvejen har allermest – det skal der til.
Nu ved jeg godt, at alting afhænger af øjnene, der ser, men jeg kan ikke lade være med at undre mig, når jeg ser på, hvad partierne i den blå opposition hver især står for: Dansk Folkeparti vil gerne skære ned på støtten til Ukraine; Danmarksdemokraterne vil gerne sænke tempoet i den grønne omstilling; Liberal Alliance vil gerne sænke kontanthjælpen og halvere dagpengeperioden og afskaffe Arnepensionen; Konservative er imod topskatten.
Man ser det for sig, en blå regering, hvor Liberal Alliance står for socialpolitikken, De Konservative for skattepolitikken, Danmarksdemokraterne for den grønne omstilling, og Dansk Folkeparti står for den gode stemning.
Man formaster sig jo til at spørge: Hvem er det så egentlig, der skal tage ansvaret for det hele og sætte sig i spidsen for sådan en regering?
Så bliver der som altid så stille, så man nærmest kan høre græsset gro.
Så lidt grønt er der da i projektet.
Alt imens det her sker, forsøger vi sådan set fra regeringens side at gøre Danmark endnu stærkere.
Vi påstår bestemt ikke, at alt er perfekt.
Meget kan blive bedre, og det skal det også, men ingenting sker, hvis ikke man gør noget, og det er faktisk præcis det, vi gør i regeringen.
Vi foreslår at sænke elafgiften, fjerne punktafgifter, sætte forældrebetalingen ned i vuggestuer og børnehaver, så danskerne får bedre råd i en periode, hvor der er høje fødevarepriser.
Vi har tænkt os at fortsætte den grønne omstilling, og vi fortsætter med at gøre Danmark mere trygt, udbygger velfærden, beskæftigelsen når nye højder, og ja, vi har tænkt os at fortsætte støtten til Ukraine.
Tillad mig at knytte et par ord til situationen i Ukraine herhjemme, for der er meget på spil.
Forsvarets Efterretningstjeneste vurderer, at Rusland for øjeblikket fører en hybridkrig mod NATO og Vesten, og der er ikke noget, der tyder på, at hybridangrebene vil stoppe, heller ikke her i Danmark.
Tværtimod vurderer Forsvarets Efterretningstjeneste, at det er meget sandsynligt, at den hybride trussel fra Rusland mod NATO vil stige i de kommende år, og derfor arbejder danske myndigheder selvfølgelig på højtryk for at sikre egne kapaciteter til at opdage og håndtere de forskellige former for hybride angreb.
Og så har vi ikke mindst et tæt samarbejde med vores allierede.